ΓΡΑΠΤΗ ΕΡΩΤΗΣΗ E-0688/99

υποβολή: Fernand Herman (PPE) προς την Επιτροπή

(26 Μαρτίου 1999)

Θέμα: Κατάσταση της βιομηχανίας αμύλου στην Ευρωπαïκή Ένωση

Στην προφορική μου ερώτηση Ο-0025/96(1) είχα επιστήσει την προσοχή της Επιτροπής επί του γεγονότος ότι η ευρωπαϊκή βιομηχανία αμύλου δεν ήταν πλέον σε θέση να εφοδιάσει τους πελάτες της (χαρτοβιομηχανία, ζύμωση, βιοτεχνολογίες...) υπό ικανοποιητικούς όρους, λόγω της ανεπάρκειας των επιστροφών.

Ο Επίτροπος Fischler είχε δηλώσει, κατά την ολομέλεια του Στρασβούργου στις 15 Φεβρουαρίου 1996, ότι η Επιτροπή θα έπραττε παν το δυνατόν για να εξασφαλίσει στη βιομηχανία μας ικανοποιητικές ανταγωνιστικές συνθήκες έναντι των ανταγωνιστών μας των τρίτων χωρών.

Διαπιστώνω σήμερα, μετά πάροδο τριών ετών από τον Φεβρουαρίο του 1996, ότι οι επιστροφές που δόθηκαν στην παραγωγή επί χρονικό διάστημα άνω του ημίσεως της προαναφερθείσας περιόδου, υπήρξαν ανεπαρκείς.

Λόγω του γεγονότος αυτού πολυάριθμες ευρωπαϊκές επιχειρήσεις εγκατέστησαν εκτός Ευρωπαϊκής Ένωσης τις μονάδες τους που χρησιμοποιούν το άμυλο σαν πρώτη ύλη και ιδίως οι επιχειρήσεις που ασκούν τις δραστηριότητές τους σε έναν πολλά κατά τα φαινόμενα υποσχόμενο τομέα, όπως είναι ο τομέας των βιοτεχνολογιών.

Προκειμένου να άρει τις αβεβαιότητες που βάρυναν για μεγάλο χρονικό διάστημα την ευρωπαϊκή βιομηχανία αμύλου και για να θεραπεύσει τις ζημιές που προέκυψαν από τις αβεβαιότητες αυτές, είναι σε θέση η Επιτροπή

- να μας διαβεβαιώσει ότι θα μεριμνήσει για τη διατήρηση και τη βελτίωση του συστήματος των επιστροφών για το άμυλο,

- να επιβεβαιώσει την αρχή σύμφωνα με την οποία οι επιστροφές στην παραγωγή αμύλου θα καλύπτουν τη διαφορά μεταξύ της τιμής του αραβοσίτου στην Ευρωπαϊκή Ένωση και της αντίστοιχης τιμής στην παγκόσμια αγορά;

Απάντηση του κ. Fischler εξ ονόματος της Επιτροπής

(29 Απριλίου 1999)

Η Επιτροπή επιβεβαιώνει τη δέσμευση που ανέλαβε κατά τη σύνοδο ολομελείας, στις 15 Φεβρουαρίου 1996 στο Στρασβούργο.

Την Επιτροπή απασχολούσε ανέκαθεν η κατοχύρωση της ανταγωνιστικότητας της αμυλοβιομηχανίας και του κατάντη αυτής κλάδου στην Ευρώπη, ιδίως του τομέα της βιοτεχνολογίας που χρησιμοποιεί το άμυλο και τα παράγωγα προϊόντα του ως πρώτες ύλες.

Κατέφαρμογή του καθεστώτος των επιστροφών, διατίθενται κατ'έτος πολύ μεγάλες και ολοένα αυξανόμενες ποσότητες από το κύκλωμα του αμύλου και των μεταποιημένων προϊόντων του -που φθάνουν έως και 3,5 εκατ. τόνους ισοδυνάμου αμύλου.

Η Επιτροπή δεν μπορεί να αποδεχθεί τον ισχυρισμό ότι οι επιστροφές κατά την παραγωγή υπήρξαν ανεπαρκείς, κατά τη διάρκεια την οποία αναφέρει το Αξιότιμο Μέλος του Κοινοβουλίου.

Η μέθοδος υπολογισμού του ποσού της επιστροφής πρέπει να αντανακλά την πραγματική διαφορά μεταξύ του επιπέδου των τιμών των πρώτων υλών γεωργικής προέλευσης, που χρησιμοποιούνται για την παρασκευή αμύλου, στην παγκόσμια και στην κοινοτική αγορά. Η αρχή αυτή εφαρμόσθηκε πάντα κατά τρόπο ώστε να κατοχυρώνεται η ανταγωνιστικότητα της ευρωπαϊκής βιομηχανίας από πλευράς τιμών της χρησιμοποιούμενης πρώτης ύλης. Στην πράξη, η μόνη αγορά αναφοράς είναι εκείνη του αραβοσίτου.

σο υφίσταται σημαντική διαφορά τιμής μεταξύ της παγκόσμιας και της κοινοτικής αγοράς, η Επιτροπή θα εξακολουθήσει να χρησιμοποιεί το μέσο αυτό διαχείρισης της αγοράς.

(1) Συζητήσεις στο Ευρωπαϊκό Κοινοβούλιο 4-475 (Φεβρουάριος 1996).